b'\n_START_ARTICLE_\nGert Edstrand\n_START_PARAGRAPH_\nGert Christian Edstrand (f\xc3\xb8dt den 19. juni 1929 i K\xc3\xb8benhavn) er en dansk arkitekt, der har st\xc3\xa5et bag en r\xc3\xa6kke kendte danske bygningsv\xc3\xa6rker i kompagniskab med Eva og Nils Koppel samt Poul Erik Thyrring (ogs\xc3\xa5 kaldet KKET, senere KKE)._NEWLINE_Han er student fra Aureh\xc3\xb8j Gymnasium 1948 og tog afgang som arkitekt fra Kunstakademiets Arkitektskole i 1953. Samarbejdet blev indledt, da Edstrand sammen med Nils-Ole Lund og Ove Kildetoft vandt 1. pr\xc3\xa6mie i konkurrencen om Egeg\xc3\xa5rd Skole i Gladsaxe, der blev opf\xc3\xb8rt i samarbejde med parret Koppel. Arkitekternes nye forestillinger om skolegang og p\xc3\xa6dagogik f\xc3\xb8rte i 1950\'erne til en r\xc3\xa6kke eksperimenterende skolebyggerier, der resulterede i bygningsanl\xc3\xa6g af h\xc3\xb8j kvalitet._NEWLINE_Han var medarbejder p\xc3\xa5 Eva og Nils Koppels tegnestue 1953-59, havde dern\xc3\xa6st egen tegnestue sammen med Poul Erik Thyrring fra 1959 og gik i kompagniskab med Eva og Nils Koppel samt Poul Erik Thyrring i KKET fra 1968 til 1986, hvorefter han har drevet egen tegnestue KKE Gert Edstrand A/S._NEWLINE_Partnerskabet i KKET f\xc3\xb8rte til, at Edstrand blev ansvarlig sagsarkitekt p\xc3\xa5 det mange\xc3\xa5rige byggeri af Panum Instituttet og K\xc3\xb8benhavns Universitet Amager ("KUA") (begge tegnet sammen med arkitekterne Eva og Nils Koppel samt Poul Erik Thyrring) samt flere andre byggerier, s\xc3\xa5som: ToldSkat Museum/Energistyrelsen i Amaliegade (tegnet sammen med Eva og Nils Koppel) samt Zoologisk Museum i K\xc3\xb8benhavn (tegnet sammen med Eva og Nils Koppel samt Christian Hansen)._NEWLINE_Edstrand har ogs\xc3\xa5 v\xc3\xa6ret l\xc3\xa6rer ved Kunstakademiets Arkitektskole (Viggo M\xc3\xb8ller-Jensens afdeling) 1958-68, medlem af r\xc3\xa5dsbestyrelsen i Praktiserende Arkitekters R\xc3\xa5d, PAR, 1968-75, formand for samme 1984-86, medlem af Danske Arkitekters Landsforbunds retsudvalg fra 1988 og medlem af K\xc3\xb8benhavns Kulturfonds bed\xc3\xb8mmelsesudvalg 1979-86.'